钦定古今图书集成/明伦汇编/氏族典/第472卷 > 蔡道宪
## 钦定古今图书集成/明伦汇编/氏族典/第472卷 > 蔡道宪

按《明外史蔡道宪传》：“道宪，字元白，晋江人。崇祯十年
进士，授大理推官。父艰，服阕，起官长沙。十六年，张献
忠犯长沙。先是巡按御史刘熙祚委道宪募兵，得壮
丁五千，训练之，皆可用。至是亲将之，与总兵官尹先
民等守城。会偏沅巡抚李乾德、总兵官孔希贵自岳
州溃至，与熙祚奉二王走衡州。时知府堵引锡入觐”
未返，通判周二南往摄攸县事。城中文武无几，士民
尽窜，道宪犹勒兵拒守。贼绕城呼降，道宪命射之，贼
攻益力，先民降。道宪被执，大骂，贼磔之。健卒林国俊
等九人，随道宪不去，贼并杀之。四卒奋然曰：“愿埋主
尸后死。”贼许之，乃解衣裹道宪骸瘗之南郊醴陵坡，
遂自刎。道宪谥忠烈。二南字汝为，云南人。由选贡生
为长沙通判。久之，擢岳州知府，死王事，举人冯一第
就缚死。贼陷东安，举人唐得明仰药死。犯耒阳，诸生
谢如珂拒战死。